«ԻՐԱՎԱԿԱՆ ՊԵՏՈՒԹՅՈՒՆ» ԿՈՒՍԱԿՑՈՒԹՅԱՆ

Կանոնադրության նախագիծ

**Ընդհանուր դրույթներ**

1. «ԻՐԱՎԱԿԱՆ ՊԵՏՈՒԹՅՈՒՆ» կուսակցությունը (այսուհետև` Կուսակցություն) կամավորության սկզբունքի հիման վրա ստեղծված հասարակական միավորում է, որն իր գործունեությունն իրականացնում է ինքնակառավարման, անդամների իրավահավասարության, օրինականության, ժողովրդավարության, հրապարակայնության, թափանցիկության և նախաձեռնությունների ազատ դրսևորման սկզբունքներով:
2. Կուսակցությունն իրավաբանական անձ է, օգտվում է ՀՀ օրենսդրությամբ ընձեռված բոլոր իրավունքներից և կրում է դրանցով սահմանված պարտականություններ: Կուսակցությունը, նրա տարածքային և կառուցվածքային ստորաբաժանումները գործում են Կուսակցության կանոնադրության հիման վրա և դրան համապատասխան (այսուհետև` Կանոնադրություն):
3. Կուսակցությունը ղեկավարվում է ՀՀ Սահմանադրությամբ, «Կուսակցությունների մասին» ՀՀ սահմանադրական օրենքով, ՀՀ մյուս օրենքներով, ՀՀ միջազգային պայմանագրերով, այլ նորմատիվ իրավական ակտերով և սույն Կանոնադրությամբ, ինչպես նաև Կուսակցության ծրագրով:
4. Կուսակցության անվանումն է՝
	* հայերեն` **«ԻՐԱՎԱԿԱՆ ՊԵՏՈՒԹՅՈՒՆ»** **կուսակցություն (հապավումը` ԻՊԿ)**
	* ռուսերեն`  **Партия “ПРАВОВОЕ ГОСУДАРСТВО” (հապավումը` ППГ).**
	* անգլերեն`  **“LEGAL STATE” Party (հապավումը` LSP):**
5. Կուսակցությունն ունի խորհրդանշան, ձևաթուղթ, կնիք, բանկային հաշիվներ, այդ թվում` արտարժույթով:
6. Կուսակցության խորհրդանշանը վահան է՝ շրջապատված դափնու տերևներով։ Խորհրդանշանի կեմտրոնում պատկերված է ոսկեգույն վահան սև եզրագծով, որը խորհրդանշում է պաշտպանություն, այստեղ՝ իրավական պաշտպանություն։ Ոսկին խորհրդանշում է ազնվություն, որն իրենից վանում է սևը՝ չարը, անազնիվը։ Վահանի կենտրոնում արտացոլված է Ֆեմիդայի՝ արդարության խորհրդանիշ համարվող պատկերը։ Վահանը շրջապատված է դափնու տերևներով, որոնք խորհրդանշում են իրավունքի, արդարության հաղթանակը։ Սև եզրագծերի վրա ոսկեգույնով գրված է կուսակցության անվանումը, իսկ ժապավենի վրա կուսակցություն բառը։
7. Կուսակցության իրավաբանական հասցեն` ՀՀ, ք. Երևան, Հաղթանակ 7փող 11/1 տուն։ Հեռախոս՝ 37494803311, 37491303311, էլ․հասցե Iravakan.petutyun@mail.ru: